钦定古今图书集成/历象汇编/庶征典/第112卷 > 《饥民图说疏》〈节〉明·杨东明
## 钦定古今图书集成/历象汇编/庶征典/第112卷 > 《饥民图说疏》〈节〉明·杨东明

刑科右给事中臣杨东明谨题，为“中土民穷已甚，时
事万分可虞，恳乞大溥皇仁，以奠民生、以培邦本事。
盖自中州被灾以来，诸当事臣所徼惠于皇上者，不
啻渥矣；臣亦何容置喙哉？顾臣河南人也，离家未久，
闻见颇真。欲默默无言，实戚戚在念。欲勉强言之，则
洒泣而笔不能下。恐皇上览之，当亦潸焉出涕也。近”
廷臣自南来者，所传光景益恶，而其祸将不独在民
已也。臣为苍赤抱痛，复为宗社怀忧，谨披沥为皇上
陈之。粤惟去年五月，二麦已见垂成；忽经大雨数旬，
平地水深三尺；麦禾既已朽烂，秋苗亦复残伤。且河
决堤溃，冲舍漂庐，沃野变为江湖，陆地通行舟楫。水
天无际，雨树含愁。民乃既无充腹之资，又鲜安身之
地。于是扶老携幼，东走西奔，饥饿不前，流离万状。夫
妻不能相顾；割爱离分，母子不能两全。绝裾抛弃，老
羸方行而辄仆，顷刻身亡；弱婴在抱而忽遗，伶仃待
毙。跋涉千里，若旅舍之难容；匍匐归来，叹故园之无
倚。投河者葬身鱼腹，自缢者弃命园林：凡此皆臣居
乡时闻且见者也。迨至今日，更不忍言。断草莱以聊
生，刮树皮以充腹。枯容黧面，人人俱是鬼形；恨天怨
地，个个求归阴路。“向焉犹卖儿女，今则割儿女之尸
体；昔也但弃亲身，今则食亡亲之骨肉。”道路警急，行
旅戒严；村落萧条，烟火断绝。难支岁月，乃相约以捐生；无耐饥寒，遂结聚而为盗。昼则揭竿城市，横抢货
财；夜“则举火郊原，强掠女子。据此汹汹靡宁之势，已
有岌岌起变之形，此臣近日所闻，甚于昔日所见。过
此又不知何如也。臣闻君为民之父母，民为君之赤
子，今赤子既已无聊矣，而君父何忍坐视哉？”且民者，
君所恃以富贵者也。欲保富贵，不可使民饥而死；使
民饥而死，欲保富贵，得乎？故保民所以保“社稷，弃民
所以弃国家。今日保民之政，非大破拘挛之见，弘敷
旷荡之恩，必无以拯阽危之民，而消隐伏之祸也。宜
下敕书一道，极言轸念之情。更遣近臣一员，授以宣
达之寄。然或委用不当，又徒骚扰地方。”巨博采舆论
之公，兼酌才品之当，有光禄寺寺丞锺化民者，一任
县令，两任按差，到处皆能“救荒，至今人犹颂德。如令
奉命而往，必于荒政有裨，尤须假以便宜，方可展其
才略。盖发帑金以缓须臾之死，遣使臣以联携贰之
心，弭变恤民，莫切于此。”嗟嗟！臣秉笔属草之时，皆饥
民尞尞待毙之际，早一日则多活数千万之生，迟一
日则多毙数千万之命。臣望皇上速留意焉。臣识短
才疏，不能尽写饥民之状，因绘而为图，附之以说，用
尘乙夜之观，庶知万民之苦。臣言有限，臣虑无穷。臣
之临毫，一字一泪；臣之伏阙，万恳万哀。伏乞敕下该
部速议施行。万民生死之关，邦家安危之本，在此举
也。臣不胜涕血吁鸣，激切祈请之至。